Legebiltzarreko Erregelamenduko 114.1 artikuluan ezarritakoa betez, agintzen dut Nafarroako Parlamentuko Aldizkari Ofizialean argitara dadin Cristina Ibarrola Guillén andreak egindako galderaren erantzuna, Foru Diputazioak emana, PCR bidez konfirmatu gabeko COVIDaren balizko kutsatzearen aurrekaria duten pertsonak txertatzeko pautari buruzkoa. Galdera 2021eko irailaren 13ko 100. Nafarroako Parlamentuko Aldizkari Ofizialean argitaratu zen.

Iruñean, 2021eko urriaren 26an

Lehendakaria: Unai Hualde Iglesias

ERANTZUNA

Navarra Suma talde parlamentarioari atxikitako foru parlamentari Cristina Ibarrola Guillén andreak idatziz erantzuteko galdera aurkeztu du (10-21-PES-00252). Bertan informazio hau eskatu du: “Zer jarrera hartu behar zen dosi bat edo biko txertatze-pautari dagokionez, PCR bidez konfirmatu gabeko COVIDaren balizko kutsatzearen aurrekaria duten pertsonendako bi dosiren txertoetan?

Egoera horretan badira 65 urtetik beheitiko pertsonak, zeinei txertoaren bi dosi eman zaien, are aldez aurreko kutsatzea egiaztatuta ere, era pribatuan egindako ELISA testaren bidez. Zein jardute-protokolo zegoen horrelakoan? Zein kontrol egiten du Osasun Departamentuak protokolo hori betetzen dela bermatzeko?”. Hona Nafarroako Gobernuko Osasuneko kontseilariak ematen dion informazioa:

– Zer jarrera hartu behar zen dosi bat edo biko txertatze-pautari dagokionez, PCR bidez konfirmatu gabeko COVIDaren balizko kutsatzearen aurrekaria duten pertsonendako bi dosiren txertoetan?

COVID-19aren aurrekaria zuten pertsonei txertatze-pauta ezartzeko, pauta aldatzea aintzat hartu da soilik PCRak, Ag probak edota errendimendu handiko serologiak (ELISA, CLIA…) berretsitako gaixotasuna zuten pertsonentzat, betiere 65 urtetik beherakoak baziren.

– Egoera horretan badira 65 urtetik beheitiko pertsonak, zeinei txertoaren bi dosi eman zaien, are aldez aurreko kutsatzea egiaztatuta ere, era pribatuan egindako ELISA testaren bidez. Zein jardute-protokolo zegoen horrelakoan?

Zentro pribatuan serologia egin eta beren osasun zentroko erreferentziako osasun langileen bitartez serologia hori erregistratu duten pertsonek analisia zentro publiko batean egin balitz bezalako jarraibidea jaso dute.

– Zein kontrol egiten du Osasun Departamentuak protokolo hori betetzen dela bermatzeko?

Kontrolak NAVAC aplikazio informatikoaren bidez egiten dira.

Hori guztia jakinarazten dizut, Nafarroako Parlamentuko Erregelamenduaren 194. artikulua betez.

Iruñean, 2021eko urriaren 26an

Osasuneko kontseilaria: Santos Induráin Orduna